Vier polisiekonstabels sal Maandag in die Randburg-landdroshof in Gauteng verskyn nadat hulle na bewering verlede naweek twee mans in polisie-aanhouding aangerand het. Een van die mans is ná die beweerde aanranding dood aangetref.

Sontaga Seisa, woordvoerder van die onafhanklike polisieondersoekdirektoraat (Opod), sê die konstabels het na bewering twee mans, onderskeidelik 36 en 39 jaar oud, Sondagaand in die aanhoudingselle van die Honeydew-polisiestasie bygedam.

Die mans is herhaaldelik geskop en geslaan waarna die 39-jarige man inmekaargesak en begin bloei het. Volgens Seisa het die konstabels egter nie bes gegee nie en voortgegaan met die beweerde aanranding voordat hulle eindelik vort is.

Dit is tóé dat die ander man agterkom dat die een op die grond abnormaal asemhaal. Hy het tevergeefs probeer om polisielede se aandag te kry en is later na die Randburg-polisiestasie oorgeplaas.

Seisa sê dat die erg beseerde man wat in die selle agtergebly het se broer later die aand daarop aangedring om hom te sien. Dit is tóé dat hy op sy broer se liggaam in die selle afgekom het.

Die konstabels, almal tussen die ouderdomme van 25 en 36 jaar oud, is daarna in hegtenis geneem op aanklagte van moord en aanranding met die doel om ernstig te beseer.

Volgens Seisa is Opod van plan om die verdagtes se borgtogaansoek teen te staan wanneer hulle volgende week in die hof sal verskyn.

“Opod doen weer eens ’n beroep op polisielede om wette te respekteer,” het Seisa bygevoeg.